**SZÓFORGATÓ – JÚLIUS**

**BEKÜLDHETŐ: augusztus 13-ig (a** **nemethnebalazsk@gmail.com** **címre)**

1. **Az alábbi feladatot összeállítani nehezebb volt, mint megoldani. További hasonló példákért egy-egy pluszpontot kaphatnak a játszótársak.**

**Két-két állatnevet kell kitalálni a megadott szótagokból. Ha jó a megoldás, középen egy két szótagos névre bukkanunk. Beküldendő a megtalált név. (becenevek is lehetnek)**

**8 pontot ér a jó megoldás.**

Pl. ró.. ..pír Megoldás: Kata (róka, tapír)

1. cá.. ..ba
2. pu.. ..le
3. gő.. ..gó
4. le.. ..nó
5. ba.. ..rázs
6. szár.. ..goly
7. csir.. ..réb
8. bu.. ..ca
9. **Maradjunk az állatoknál! A megadott szavak közös előtagját kell kitalálni, mégpedig egy-egy állatnevet.**

**Pl. –talp, -láb, -bőr Megoldás: lúdtalp, lúdláb, lúdbőr**

**6 pontot ér a jó megoldás.**

1. –influenza, -sóska, -tej
2. –farok, -here, -tetű
3. -fészek, -derék, -csípés
4. –húr, -szem, -per
5. –tövis, -pad, -bőgés
6. –rágó, -béka, -csöcsű
7. **Milyen állatnevek hiányoznak az összetett szavakból?**

**Pl. –bál Megoldás: gólya (gólyabál)**

**8 pontot lehet kapni a jó megoldásért.**

1. –politika
2. –ütő
3. –méreg
4. –bajusz
5. –zene
6. –lengés
7. –lépcső
8. –rím

**A SZÓFORGATÓ JÚNIUSI FELADATÁNAK MEGOLDÁSA**

Olyan három szótagos szavakat keresünk, amelyeknek minden magánhangzója azonos. (10 pont)

1. Akaratát, egyet nem értését dühösen fejezi ki - hisztizik
2. Népszerű közlekedési eszköz - bicikli
3. Derűs, bensőséges - idilli
4. Savanykás ízű, bogyós gyümölcs - ribizli
5. Kétrészes női fürdőruha - bikini
6. Olasz város - Rimini
7. Kritizálni, kigúnyolni (szleng) - cikizni
8. Sárga vadvirág nevének tájnyelvi változata - kikirics
9. Emberi tulajdonság, valaki érdekből alkalmazkodik a környezetéhez - mimikri
10. Fázik, didereg, reszket – cidrizik

Vannak négy szótagos szavak is, amelyek ugyanezt a magánhangzót tartalmazzák. Három ilyen példáért 1 plusz pont jár.

Dadogós szavak

Olyan szavakat kell kitalálni a meghatározások alapján, amelyek első szótagja megismétlődik. (10 pont)

Pl. színes tollazatú trópusi madár Megoldás: papagáj

1. Nagyon sok – tetemes
2. Épületet felújít – tataroz
3. Egyévesnél fiatalabb gyermek – csecsemő
4. Díszes, de értéktelen apróság – csecsebecse
5. Tölcsérszerű, illatos dísznövény – liliom
6. Óriási erőfeszítést igénylő – sziszifuszi
7. Versenyszánkóval száguld – bobozik
8. Erdőben található természetes anyagból tárgyat készít – fafaragó
9. Az álomkór okozóját terjesztö rovar – cecelégy
10. Arckifejezés – mimika

Hétbetűs szavakat kell beírni a táblázatba a meghatározások alapján. Ha jó a megoldás, a bal felső sarokból kiindulva, az átlóban egy gyümölcs nevét olvashatjuk. A sorok átrendezése után a jobb felső sarokból kiindulva szintén találunk egy gyümölcsnevet az átlóban. Beküldendő a hét szó (hét pont) és a két gyümölcs neve (5-5 pont)

|  |  |  |  |  |  |  |
| --- | --- | --- | --- | --- | --- | --- |
| S | T | R | Á | Z | S | A |
| S | Z | E | G | É | N | Y |
| Z | S | A | R | N | O | K |
| Z | S | Á | M | O | L | Y |
| M | A | G | N | Ó | R | A |
| G | Y | U | T | A | C | S |
| C | S | Ú | S | Z | D | A |

1. Őrség, őrhely
2. Nincs pénze
3. Egyeduralmát erőszakkal érvényesítő uralkodó
4. Alacsony, támlátlan ülőalkalmatosság
5. Régi típusú hangrögzítőre
6. A fegyver hüvelyében lévő, ütésre érzékeny gyújtókeverék
7. Lejtős, általában műanyag építmény a játszótéren

Megoldás: szamóca, ananász